**Posztpetőfi Sándor**

**Akarsz-e diktatúrát drága?**



akarsz-e diktatúrát drága? −

mert én régóta akarok:

rendet mely kemény mint a márga

s lesújt ránk mint a vasdorong!

borongjon más a jognak vesztén

nekem a jog nem asztalom −

fülemen panaszod áteresztvén

bálványisten − Én − vért iszom

akarsz-e diktatúrát drága?

akarsz-e Arturo Uit?
kitől egyszer majd hánysz sugárba

mert a csapból is ő folyik?

akarsz-e diktatúrát drága

mely boldogít akár a drog?

agyat-szívet férgesre rágva

amíg van elme mely forog

akarsz-e dögtatúrát drága

mit érc-tű szívedbe tetovál?

vércseppek pergő gyöngyvirága

üvöltődervis: netovább!

akarsz-e seggtatúrát drága

hogy megtanulj csúszni taknyodon!

hol a szó nem üres tiráda

s fenséges mint a Grand Canyon

akarsz-e diktatúrát drága

vagy kedvesebb neked nihil?

ébredtél volna fel korábban

most már késő − kilőve nyíl!

akarsz-e láncszem lenni láncban:

Nagy Gyávaság mely arctalan?

karóba nem húz − más halált szab

táncrend szerint a Danse Macabre!

akarsz-e mondd kiesni Má-ból?

nem húzni lapra új lapot?

mint ki nem látja erdőt a fától –

az elközelgő Tegnapot?!

„akarsz-e?” – hadd ne kérdjem többé:

hogy is ne akarnád a jót?!

válni egyetlen néma tömbbé

s birtokba venni földgolyót

nézz rám szépséges bombatölcsér −

szívbe fúródó arc-repesz!

bocsáss meg ó e ronda giccsér’

harcolok csak – s a vértem ez!

 *Barguzin, 2016. október 9.*

 **(Közreadja: Szilágyi Ákos)**